Diari Oficial de la Generalitat Valenciana


Sumari del DOGV 8289, del 08-05-2018 (2018/3784)

RESOLUCIÓ de 26 de febrer de 2018, del Servei Territorial d'Indústria i Energia de Castelló, per la qual s'atorga a Maestrazgo Distribución Eléctrica, SLU, autorització administrativa prèvia, i autorització administrativa de construcció i declaració en concret d'utilitat pública amb impacte ambiental d'instal·lació de línia elèctrica en el terme municipal de Morella. Expedient ATLINE/2015/58/12.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8289

Data del DOGV
:   08-05-2018

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2018/3784


Data del document
:   26-02-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * Morella

RESOLUCIÓ de 26 de febrer de 2018, del Servei Territorial d'Indústria i Energia de Castelló, per la qual s'atorga a Maestrazgo Distribución Eléctrica, SLU, autorització administrativa prèvia, i autorització administrativa de construcció i declaració en concret d'utilitat pública amb impacte ambiental d'instal·lació de línia elèctrica en el terme municipal de Morella. Expedient ATLINE/2015/58/12. [2018/3784]  
Presentada sol·licitud d'autorització administrativa prèvia, autorització administrativa de construcció i declaració en concret d'utilitat pública, relativa a la instal·lació elèctrica indicada a continuació i sobre la base dels següents fets:  
  
Primer. Que en data 19 d'agost de 2015, s'incoa l'expedient ATLINE/2015/58/12, prèvia sol·licitud presentada en aquest servei Territorial d'Indústria i Energia.  
Segon. Que en data 19 d'agost de 2015, es presenta liquidació de la taxa corresponent.  
Tercer. Ha sigut realitzada la informació pública, a la qual fan referència l'article 9 del Decret 88/2005, de 29 d'abril, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat Valenciana, i la normativa vigent en matèria d'avaluació d'impacte ambiental, mitjançant l'anunci corresponent, publicat en el Diari Oficial de la Generalitat Valenciana el 19 de febrer de 2016 i en el Butlletí Oficial de la Província de Castelló el 3 de març de 2017, en premsa i en el tauler d'anuncis municipal, i no s'hi ha presentat cap al·legació durant el període d'informació pública de la sol·licitud presentada.  
  
Quart. Amb data 4 d'agost de 2016 se sol·licita la preceptiva avaluació d'impacte ambiental davant la Direcció General del Medi Natural i d'Avaluació Ambiental.  
Cinqué. Amb data 8 de març de 2018 té entrada en aquest Servei Territorial la Declaració d'Impacte Ambiental emés en data 26 de febrer de 2018 per la Direcció General del Medi Natural i d'Avaluació Ambiental.  
Sisé. Examinada la documentació aportada, amb data 20 de març de 2018, s'emet una proposta de resolució favorable per la Secció d'Energia i Mines.  
  
Fonaments de dret  
Primer. Efectuats els tràmits necessaris per a l'autorització administrativa prèvia i autorització administrativa de construcció (d'acord amb la nova terminologia introduïda per la Llei 24/2013, de 26 de desembre, del Sector Elèctric, article 53), establits en el Decret 88/2005, de 29 d'abril, pel qual s'estableixen els procediments d'autorització d'instal·lacions de producció, transport i distribució d'energia elèctrica que són competència de la Generalitat Valenciana.  
  
Segon. Que, la instrucció del procediment és competència del Servei Territorial d'Indústria i Energia segons el Decret 104/2017, de 21 de juliol, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball (DOGV 8113, 25.08.2017).  
El cap del Servei Territorial d'Indústria i Energia de Castelló, en l'àmbit de les competències que té atribuïdes, resol:  
  
Primer  
Atorgar al peticionari autorització administrativa prèvia de la instal·lació elèctrica que s'indica:  
Peticionari: Maestrazgo Distribución Eléctrica, SLU.  
Emplaçament de la instal·lació: partides de Mas del Pas, Els Tous, Mas d'Agustí i Mas de la Lloma -Morella- Castelló.  
Projecte/avantprojecte. Denominació: línia aèria trifàsica a 20 kV de doble circuit conductor LA-180 (147-A el1/34-\*ST1A) entre S.T. Morella i línia de triple circuit, en el terme municipal de Morella (Castelló). Característiques principals:  
Núm. de registre de línies: Tipus: aèria  
Tensió: 20 kV Longitud total: 6.359 m  
Longitud aèria: 6.359 m Longitud subterrània: 0 m  
  
  
Pressupost: 276.464,99 euros  
Aquesta autorització s'atorga sense perjudici de les concessions, autoritzacions, llicències i permisos, tant públics com privats, que siga necessari obtindre per part del sol·licitant de la instal·lació per a fer-la d'acord amb altres disposicions que s'apliquen i, especialment, les relatives a l'ordenació del territori i al medi ambient.  
  
Aquesta autorització s'emet sense perjudici de tercers, i deixant fora de perill els drets particulars.  
  
Segon  
Atorgar autorització administrativa de construcció de la instal·lació segons el projecte d'execució presentat. En l'execució es tindran en compte les condicions següents:  
1. Les obres han de realitzar-se d'acord amb el projecte presentat i, si escau, annexos tècnics posteriors aportats.  
2. El peticionari haurà de tindre en compte les prescripcions disposades en els reglaments vigents, així com els condicionats imposats pels organismes afectats.  
3. El titular ha de donar compte de la terminació de les obres mitjançant la presentació de la sol·licitud d'autorització d'explotació, en els termes establits en els articles 12 o 18 del Decret 88/2005, segons el tipus d'instal·lació que es tracte.  
4. En el cas que, per a finalitzar l'execució de la instal·lació objecte de projecte, es requerisca posar-ne una part en tensió, es procedirà d'acord amb les següents condicions:  
- Presentació de sol·licitud de finalització d'execució, a la qual s'adjuntarà, en triple exemplar, el certificat de finalització parcial d'obra, subscrit per un tècnic competent i visat pel col·legi oficial corresponent, acreditatiu que la part de la instal·lació ja executada és conforme amb els reglaments tècnics en la matèria.  
- La finalització de l'execució es realitzarà sota la mateixa direcció d'obra que l'anterior certificació, i s'ajustarà a les condicions tècniques i de seguretat reglamentàries.  
- L'empresa distribuïdora efectuarà totes les actuacions que considere necessàries de manera que quede garantit tant el manteniment de les condicions reglamentàries de la mateixa xarxa ja existent com la no pertorbació a altres instal·lacions o equips.  
- S'haurà de presentar en el termini màxim de 10 dies des de la completa execució de la instal·lació, la sol·licitud d'autorització d'explotació, d'acord amb l'establit en el Decret 88/2005.  
- Transcorregut un mes des que aquest servei territorial diligencie i lliure el certificat de finalització parcial d'obra sense que per part del peticionari s'haja sol·licitat l'autorització d'explotació, es paralitzarà l'execució de la part de la instal·lació que se sol·licitava posar en tensió. Cas que aquesta instal·lació ja estiguera en tensió, el peticionari haurà de desconnectar-la a la finalització del termini esmentat.  
  
5. El projecte es desenvoluparà de conformitat amb els condicionants ambientals que es detallen en la Declaració d'Impacte Ambiental, emesa amb data 26 de febrer de 2018, per la direcció general del Medi Natural i d'Avaluació Ambiental i amb referència 106/9252-BPS.  
L'Administració deixarà sense efecte la present resolució en qualsevol moment en què observe l'incompliment de les condicions imposades en la mateixa resolució.  
La present autorització s'atorga sense perjudici de les concessions, llicències i permisos, tant públics com privats, que siga necessari obtindre per part del sol·licitant de la instal·lació per a efectuar-la, d'acord amb altres disposicions que siguen aplicables i, especialment, les relatives a l'ordenació del territori i el medi ambient.  
Podrà ser causa de revocació d'aquesta resolució l'incompliment de les condicions expressades en la mateixa resolució, la variació substancial de les característiques descrites en la documentació presentada i que ha determinat el seu atorgament o una altra causa excepcional que ho justifique.  
  
Tercer  
Declarar, en concret, la utilitat pública dels trams de la línia elèctrica autoritzada en el punt primer de la present resolució, la qual cosa té implícita la necessitat d'ocupació dels béns i drets afectats i implica la urgent ocupació a l'efecte de l'article 52 de la Llei d'Expropiació Forçosa, de 16 de desembre, que es concreta en una afecció a les finques particulars, incloses en la relació annexa, amb l'abast i els efectes previstos en l'article 57 de la Llei 24/2013, de 26 de desembre, del Sector Elèctric i els articles 157.1, 158, 159, 160 i 162.3 del Reial decret 1955/2000.  
  
  
  
  
  
Quart  
Publicar i notificar la present resolució, d'acord amb el que estableix l'article 10 del Decret 88/2005, de 29 d'abril, del Consell de la Generalitat, amb l'aclariment que la publicació es farà també segons que determina l'article 44 de la Llei 39/2015, d'1 d'octubre, del procediment administratiu comú de les administracions públiques, de notificació de la present resolució als titulars desconeguts o amb domicili ignorat o a aquells en què, intentada la notificació, no se'lsi haguera pogut practicar.  
  
Contra aquesta resolució, que no posa fi a la via administrativa, es pot interposar un recurs d'alçada davant la Direcció General d'Indústria i Energia (c/ de la Democràcia 77 € 46886 València) en el termini d'un mes,comptat a partir de l'endemà del dia que tinga lloc la notificació, de conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
Castelló de la Plana, 6 d'abril de 2018.- El cap del Servei Territorial d'Indústria i Energia: Gerardo Nebot García.  
  
  
  
ANNEX  
  
Amb data 26 de febrer de 2018, el director general de Medi Natural i d'Avaluació Ambiental, ha dictat l'informe d'impacte ambiental que a continuació es transcriu:  
  
DECLARACIÓ D'IMPACTE AMBIENTAL. Expedient: 106/5460-NFA  
Títol: línia elèctrica aèria a 20 kV, doble circuit, conductor LA-180 entre ST Morella i triple circuit, en el terme municipal de Morella (Castelló)  
Òrgan substantiu: Servei Territorial d'Energia (ATLINE/2015/58/12)  
  
Promotor: Maestrazgo Distribución Eléctrica, SLU.  
Localització: Morella (Castelló)  
Descripció del projecte  
La línia en projecte forma part del pla d'electrificació de la zona compresa entre Morella i Xert (Castelló), promogut per Maestrazgo Distribución Eléctrica SLU. El projecte, té per objecte la construcció d'una línia elèctrica aèria de connexió entre la ST Morella i la línia de triple circuit en projecte que finalitza en les proximitats de l'Hostal de la Lloma o Mas del Nord (Morella). Aquesta última, s'ha presentat a tràmit davant el STE amb referència ATLINE/2014/54/12; en el si de dit procediment, es va emetre declaració d'impacte ambiental mitjançant una resolució de la Direcció General de Medi Natural i d'Avaluació Ambiental en data 17 de juny de 2015 (Expedient 3/5671-LLQ, DOGV de 16.10.2015). Cal indicar que en l'actualitat ja existeix una línia que uneix aquests punts; per tant amb el doble circuit en projecte, es donarà continuïtat al citat triple circuit.  
La línia considerada discorrerà íntegrament pel terme municipal de Morella, per les partides de Mas del Pas, Els Tous, Mas d'Agustí i Mas de la Lloma. La longitud total serà de 6.359 m, amb conductor nu d'alumini-acer, en configuració de doble circuit. Comptarà amb suports metàl·lics de secció quadrada i fonamentació de formigó de tipus monobloc.  
Tramitació administrativa  
Amb data 4 d'agost de 2016 (RS), el Servei Territorial Indústria i Energia de Castelló, va remetre l'expedient per a avaluació d'impacte ambiental ordinària del projecte de línia elèctrica a 20 kV entre la ST Morella i triple circuit existent, promogut per Maestrazgo Distribución Eléctrica SAU (referència ATLINE/2015/58/12). L'ofici de remissió, assenyala que el projecte ha sigut sotmés a informació pública mitjançant anunci en el BOP (de 03.03.2016), en premsa i en el tauler d'anuncis municipal, sense que s'hagen rebut al·legacions. L'expedient remés constava de:  
- Projecte tècnic de la línia elèctrica  
- Estudi d'impacte ambiental del projecte i document de síntesi  
  
- Estudi d'integració paisatgística  
Comprovat que no s'havien fet les consultes preceptives establides en l'article 37 de la Llei 21/2013, de 9 de desembre, mitjançant ofici de 27 d'octubre de 2016, aquest òrgan ambiental va sol·licitar a l'òrgan substantiu que completara la tramitació de l'expedient amb la remissió d'aquestes consultes. Simultàniament, es va remetre l'estudi d'integració paisatgística a l'òrgan competent en la matèria, per a la seua consideració.  
Amb data 20 de febrer de 2017 (RE), s'ha rebut de l'òrgan substantiu un nou ofici en el qual se citen els òrgans consultats (entre els quals es troben el competent en patrimoni i el competent en paisatge), adjuntant les respostes rebudes. En particular, s'inclouen:  
- Informe del comissari d'Aigües de la Confederació Hidrogràfica de l'Ebre, d'1 de setembre de 2016, en el qual s'informa favorablement l'encreuament del riu Bergantes, ja que es respecta la zona de servitud de pas. No obstant això, se sol·licita informació complementària sobre l'encreuament de barranc innominat, ja que no consta en la separata informada.  
- Valoració preliminar de repercussions sobre la Xarxa Natura 2000, de 10 de gener de 2017, del director general de Medi Natural i d'Avaluació Ambiental, mitjançant la qual es resol que el projecte no tindrà efectes apreciables sobre la Xarxa Natura 2000, per la qual cosa no ha de sotmetre's a avaluació detallada dels seus efectes sobre la xarxa.  
- Informe de la Secció Forestal de 23 de març de 2016. Exposa que la línia discorre bàsicament per terreny forestal (no forests gestionades per aquesta conselleria), per espai LIC de la RN 2000 i es detecten encreuaments amb vies pecuàries (en aeri). En relació amb aquestes qüestions, s'assenyala l'obligació de respectar l'amplària legal de les vies pecuàries i les mesures reglamentàries de prevenció d'incendis forestals.  
Amb posterioritat, el Servei d'Infraestructura Verda i Paisatge ha remés informe en matèria de paisatge de data 30 de març de 2017, de caràcter favorable.  
Amb data 5 de febrer de 2018, la directora general de Cultura i Patrimoni emet informe favorable, a l'efecte de l'article 11 de la Llei 4/1998, d'11 de juny, amb les condicions que s'inclouen la part dispositiva de la present resolució.  
Afeccions legals  
La legislació en matèria d'indústria i energia i el seu desenvolupament reglamentari, regulen aspectes tècnics i jurídics relatius a línies elèctriques d'alta tensió. En particular, aquestes infraestructures comporten servituds i afeccions que fan necessari compatibilitzar el seu traçat amb l'existència d'altres elements i infraestructures en el territori. Així mateix, el disseny de línies elèctriques aèries que travessen zones sensibles per la presència d'avifauna d'interés, està condicionat pels requisits tècnics establits en el Reial decret 1432/2008, de 29 d'agost.  
  
El RD 9/2005, de 14 de gener, en el seu annex I, enumera les activitats potencialment contaminants del sòl, entre les quals es troba la producció i distribució d'energia elèctrica (CNAE-93 Rev1 40,1).  
La gestió dels residus generats atendrà el que estableix la legislació estatal i autonòmica reguladora de la matèria. En particular, els residus de construcció es gestionaran d'acord amb el RD 105/2008, d'1 de febrer i el Decret 200/2004, d'1 d'octubre.  
En terreny forestal i el seu entorn s'apliquen les prescripcions de seguretat establides en el Decret 7/2004, de 23 de gener. Respecte a la neteja de vegetació sota la línia, en terreny forestal, han de seguir-se els criteris del Decret 150/2010, de 24 de setembre.  
Tot això, sense perjudici de les autoritzacions que calga obtindre d'altres organismes, de conformitat amb la normativa sectorial que resulte d'aplicació.  
  
Consideracions ambientals  
La línia elèctrica projectada discorrerà al sud del terme municipal de Morella, per un àmbit d'orografia ondulada, en el qual s'alternen les zones forestals amb parcel·les de cultiu de secà. El principal caixer en la zona és el riu Bergantes, que compta al seu torn amb nombrosos barrancs tributaris, que romanen habitualment secs. Existeixen masies repartides de forma dispersa, fins a les quals generalment arriba un camí que comunica amb sendes que assoleixen les cotes més elevades del territori, i faciliten l'accessibilitat de la zona.  
Les Casetes de Morella (partida de Mas del Pas), on s'inicia la línia, és el punt de confluència de les principals vies de comunicació: N-232, CV-14 i CV-12. Per la zona discorren les vies pecuàries de Toll del Cirer, Mola de la Garumba i dels Llivis, sobre les quals creuarà la línia, en aeri, i que s'aprofiten a trams com a accés als suports.  
  
Tot l'àmbit pel qual discorre la línia, és espai Xarxa Natura 2000 (ZEPA l'Alt Maestrat, Tinença de Benifassà, Turmell i Vallivana), ja que alberga importants poblacions de rapaces. Destaca entre les espècies presents el voltor comú, tant pel nombre de parelles nidificants com de colònies presents.  
Confrontant per l'est amb la carretera N-232, es localitza l'espai LIC Tinença de Benifassà, Turmell i Vallivana. El traçat discorre a l'oest d'aquesta carretera; no obstant això un suport queda inclòs en aquesta delimitació, encara que afecta una parcel·la de cultiu de cereal que queda separada de la resta de l'espai per la carretera nacional, i no és representativa dels valors protegits.  
D'acord amb l'informe emés per l'òrgan gestor de la RN 2000, no s'estima que el projecte tinga efectes apreciables sobre la citada xarxa.  
  
Les zones agrícoles estan formades per cultius de secà (cereal, principalment). La cobertura natural de la zona està representada fonamentalment per bosc baix, constituït per matoll de port arbustiu i herbàcies, resultat de l'aclariment i posterior abandó de les terres. Associada als cursos d'aigua i les zones més baixes apareixen espècies de ribera. En bosquets, s'agrupen exemplars d'alzina o carrasca.  
  
Com a alternatives de traçat, es planteja l'anàlisi del traçat més curt (en línia recta); la col·locació d'una línia en paral·lel a l'existent; i finalment, aprofitar al màxim el passadís creat per la primera però ajustant-lo per a reduir l'afecció sobre llits i edificacions existents.  
  
El traçat més curt es descarta per les dificultats que presenta el pas per la vall del riu Bergantes, en existir nombroses edificacions al costat del llit. El traçat paral·lel a la línia actual, presenta dificultats en l'encreuament de la Vega del Moll, ja que el pas sobre la lloma resultaria de gran visibilitat. L'alternativa triada deriva d'aquesta última opció, ja que manté el traçat de la línia existent, amb les separacions reglamentàries entre ambdues, excepte en els extrems, donada l'existència d'edificacions i vegetació de ribera que condicionen el pas.  
  
El traçat de la línia, s'ha realitzat amb criteris tècnics, per la qual cosa s'observen llargues alineacions dels suports. Si bé s'observen alternatives en alguns trams que, a priori, podrien presentar algun avantatge en la seua construcció (per exemple, desplaçar el tram 14-17 al límit la N-232), comportarien altres afeccions ambientals (major visibilitat des de la carretera i des de l'edificació existent) que limiten la millora assolida; és a dir, no s'observen alternatives que milloren de forma substancial el disseny del traçat.  
Les principals afeccions del projecte estan associades a les tasques de construcció de la línia (obertura d'accés, moviment de maquinària i terres) i a la presència de la línia, durant la seua vida útil (afecció visual). Com a afecció positiva, s'identifica la millora en la qualitat i seguretat del servei elèctric de la zona.  
En el cas de línies elèctriques, el disseny del traçat és la principal mesura preventiva, ja que permet evitar el pas per zones sensibles. Encara que la línia discorre per l'àmbit d'un espai ZEPA, ho fa pròxim a altres infraestructures existents i buscant un traçat com més curt siga possible. Per a evitar el risc de col·lisió i electrocució, el disseny de la línia incorpora els requisits establits en el Reial decret 1432/2008, de 29 d'agost. Els suports es localitzen pròxims a la xarxa de camins, per a reduir la necessitat de realitzar nous accessos.  
Quant a l'afecció visual de la instal·lació, la línia observa els criteris de traçat aprofitant passadissos d'infraestructures existents, la qual cosa unit a l'orografia del terreny, permet reduir la incidència del projecte. En tot cas, evitar l'obertura d'accessos incideix favorablement en la reducció de l'afecció visual.  
S'indica en l'estudi d'impacte ambiental que s'ha fet un estudi previ del patrimoni historicocultural, la qual cosa ha permés evitar elements d'interés. No obstant això, en l'entorn de Morella, s'han produït nombroses troballes aïllades de tipus paleontològic, associats a les «capes roges» (argiles així denominades pel seu color vermellós). En aquest sentit, ha sigut necessari obtindre pronunciament en matèria de patrimoni.  
En l'estudi d'impacte ambiental, s'incorpora un estudi específic dels accessos a realitzar per a l'execució dels suports. Es tracen sobre plànols els camins i sendes que s'aprofitaran per al pas de la maquinària i materials. A més, l'existència de terrenys abancalats permet, una vegada aconseguida la cota de la base del suport, aprofitar-los per al pas. En el tram més al sud, es disposa de camps de cultiu pels quals és possible realitzar el pas sense afecció sobre l'entorn natural. La meitat nord, per contra, es caracteritza per la coberta forestal, en general de baix port, excepte en zones de tàlveg i i vessants nord en què la vegetació és de tipus arbori. En evitar-se les zones arbrades, l'afecció sobre la vegetació resulta d'escassa magnitud. El pas camp a través, implica l'obertura temporal dels murs de pedra que delimiten algunes propietats, i n'està prevista la reconstrucció una vegada finalitzats els treballs.  
  
En la fase d'execució, es proposen les mesures preventives comunes en obres: senyalització de les zones de pas, manteniment de la maquinària en zones habilitades, reg de les zones pulverulentes, limitació de la velocitat dels vehicles, etc. Una vegada finalitzades les obres, es procedirà a la neteja de la zona retirant els residus i fent l'adequada gestió i restauració dels elements afectats.  
  
El Pla de Vigilància Ambiental preveu el seguiment de les fases de construcció i funcionament, amb l'objectiu de vetlar pel compliment de les mesures preventives i correctores proposades i detecció d'impactes no previstos, tot això per a minimitzar l'afecció conjunta del projecte. Durant les obres, es preveu la realització de visites periòdiques, elaborant informes (diari d'obra) i emplenant fitxes de control i fotografies que mostraran l'evolució de les obres i la seua adequació al que preveuen el projecte i l'estudi d'impacte ambiental, així com qualsevol incidència ambiental esdevinguda. Es proposen indicadors de seguiment de l'afecció ambiental. En fase d'explotació, es proposa com a principal indicador ambiental el seguiment de l'afecció sobre l'avifauna (taxa de mortalitat).  
  
Consideracions jurídiques  
El projecte de línia elèctrica de doble circuit a 20 kV, discorre en la seua pràctica totalitat (longitud superior a 3 km) per l'àmbit de la Xarxa Natura 2000, per la qual cosa constitueix previsions de la Llei 21/2013, de 9 de desembre, en quedar inclòs en l'annex I de la mateixa llei (grup 9.a.6é).  
L'expedient ha observat els tràmits previstos en la secció primera, capítol 2 del títol II de la Llei 21/2013, de 9 de desembre i en les altres disposicions que s'apliquen.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi ambient, Canvi Climàtic i Desenvolupament Rural, modificat pel Decret 80/2016, d'1 de juliol i pel Decret 73/2017, de 2 de juny, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, es redacta la següent declaració d'impacte ambiental  
  
  
Primer  
Estimar acceptable, a efectes ambientals i sense perjudici de la prèvia obtenció de les autoritzacions sectorials que li siguen aplicables, el projecte de línia elèctrica a 20 kV, doble circuit, entre la ST Morella i el triple circuit que finalitza en la zona de l'Hostal la Lloma (Morella), promogut per Maestrazgo Distribución Eléctrica, SLU, sempre que es porte a terme d'acord amb les previsions del Projecte, de l'Estudi d'Impacte Ambiental i l'altra documentació que figura en l'expedient, i amb les condicions següents:  
1. Atenent la disponibilitat d'accessos i abancalament del terreny, no s'estima necessària l'obertura de nous accessos, i és possible el pas directe de la maquinària i equips sobre el terreny, camp a través. En cas que resulte necessari adequar algun tram escometent excavacions, serà necessari contactar amb l'agent forestal de la zona, a fi de consensuar les labors a realitzar, per minimitzar l'afecció sobre el terreny i la vegetació.  
2. L'encreuament en aeri de vies pecuàries així com l'ús d'aquestes per al pas de maquinària, es realitzaran en la forma indicada en la Instrucció de 13 de gener de 2012, de la Direcció General del Medi Natural, sobre vies pecuàries.  
3. D'acord amb l'informe emés en matèria de patrimoni cultural, s'estableixen les següents condicions:  
3.1. Tota l'obra haurà de fer-se amb seguiment arqueològic a temps complet. El seguiment inclourà les obres de desbrossament i l'excavació del fonament de les torres.  
3.2. S'hauran de documentar de manera extensa el Paperet i la trinxera de la Guerra Civil.  
3.3. S'hauran d'excavar els jaciments de la Lloma II, Túmuls del Cap del Moll i la Solà de la Torreta.  
4. La neteja de vegetació forestal en la zona afectada per les servituds de la línia elèctrica es realitzarà atenent els criteris establits en el Decret 150/2010, de 24 de setembre, a fi de minimitzar l'afecció sobre la vegetació natural.  
5. Per a previndre incendis, durant els treballs de construcció i manteniment, ha d'atendre's les prescripcions del Decret 7/2004, de 23 de gener.  
6. Les accions incloses en el Programa de Vigilància i Seguiment Ambiental han de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia.  
7. Qualsevol modificació o ampliació del projecte presentat, ha de ser comunicada a l'òrgan ambiental competent que establirà, si escau, l'aplicació de noves mesures correctores.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici dels que, si és procedent, procedisquen en via administrativa i judicial enfront de l'acte pel qual s'autoritza el projecte, d'acord amb l'article 41.4 de la Llei 21/2013.  
  
Tercer  
Publicar en el Diari Oficial de la Generalitat Valenciana la present Declaració d'Impacte Ambiental, d'acord amb el que es disposa en l'article 41.3 de la Llei 21/2013.  
  
Quart  
La present declaració d'impacte ambiental perdrà la seua vigència i cessarà en la producció dels efectes que li són propis si no s'haguera començat l'execució del projecte en el termini màxim de quatre anys des de la seua publicació, d'acord amb l'article 43 de la Llei 21/2013.  
  
  
València, 26 de febrer de 2018.- El director general de Medi Natural i d'Avaluació Ambiental: Antoni Marzo Pastor.